钦定古今图书集成/方舆汇编/职方典/第1182卷 > 《黄梅修学记》郭有直
## 钦定古今图书集成/方舆汇编/职方典/第1182卷 > 《黄梅修学记》郭有直

“有天下国家者，其道惟治教而已矣。”唐虞三代之始，
犹不能外于庠序学校，况后世乎？然古之教不属于
官。秦汉而下，视教为政，则兴起之道必本乎人。郡县
有学，始于魏献文帝，历代因之。圣元以郡县学寄于
守令，俾之主领敦劝，治教并兴，法制详密，责任重矣。
混一之初，剪薙芟翳，莫不有学。蕲之黄梅，在江之北，
前代视若边土，民性多质。前至元己卯，尧都秦君为
尹，治今学基殿宇，岁久木瓦日败。于时校官贤否，传
舍累修辄止，廪稍薄而山木废，主领慢而事不兴。至
正六年孟夏，承务郎晋宁乔君诚斋思忠来尹是邑。
下车之初，视殿宇重构，工木毕具，而廊庑敧敝，器像
灭裂，慨然以为己任。于是召校官钧台杨璧董诸生
而命之曰：“圣朝治化休明，吾侪亲沐膏泽，出入礼门，
释褐食禄，皆由于学，宜有报。”诸生拜手，愿随公意。乃
撤敝更新，前建两庑，为楹七十八，后设殿坛为亭。改
修仪门、讲堂，缯贤像，制礼器。凡植株砌甃之饰，士服
龛帐之用，殿堂廊庑，黝垩丹漆，无不备修。栋宇翚飞，
光碧照人，一时翕然称盛，又不敢拟于侯泮。而宫墙
之外，栅筑为池，以为圣人亟称于水。俾士子游泳之
暇，切已省察，若教导之有斋，肄士之有业，凡学宫之
事，靡不思辑。经始于七年之春，工毕于是秋之末，土
田之湮于民者，皆有以致之。尹意若曰：“学乃出教之
所兴，学乃为教之具，与其治于后，曷若教于前？吾主
领敦”劝之责，亦为其所当为者尔。诸君宁难于始而
乐成于其终乎？诸君愧谢，命余为文，以纪岁月，且以
见尹之心，而刻铭以劝于后云。至正七年岁次丁亥，
十有一月己亥朔，立。